text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: التبذير في ميزانية الدولة
text.text_idx: #000005
text.text: الرئيسيةمجتمعالمواطنة الحقيقية: بين الشعب الناخب و الشعب المستقيل
text.text_idx: #000006
text.text: المواطنة الحقيقية: بين الشعب الناخب و الشعب المستقيل
text.text_idx: #000007
text.text: نتناقش أنا وواحد زميلي في الخدمة على الحالة العامة التونسية على (الفساد، العمالة، التبعية والمواضيع السياسية المعروفة). و من بعد لمت عليه وعلى الشعب التونسي الساكت والمستسلم و الشكاي البكاي كيفو هو. فجاوبني الي هو مشى إنتخب الحزب الي يعتقدو انو بش يبدل لكن خاب أملو فيه.
text.text_idx: #000009
text.text: أغلبية التوانسا كيف زميلي، يعتقدو انو دورهم هو إنتخاب أحزاب توسموا فيها الخير و من بعد يستناو النتيجة. و كان طلعت في المستوى يشكروهم ويعاودو ينتخبوهم و كان خيبو ظنهم يسبوهم و يلوجو على حزب جديد ياثقو فيه و الا ييأسوا تماما و يقعدو يشكو و يبكو.
text.text_idx: #000010
text.text: الشعب التونسي بهذه العقلية و هذا السلوك يشابه المستهلك. ايه هو يمارس في الإستهلاك السياسي و كيف أي مستهلك فانو تحكم فيه السوق و تأثر فيه شركات الإشهار و كيف ينقص المنتوج فإنو يولي خاضع للبياعة.
text.text_idx: #000011
text.text: الشعب التونسي بهذه العقلية/الممارسة الإستهلاكية يحط روحو في وضع التبعية السياسية للأحزاب وللمرشحين و كل السياسيين.
text.text_idx: #000012
text.text: الشعب التونسي حاطط روحو في وضعية بيعة/شرية. وين هو يهز صوتو للسوق الانتخابي و يشري بيه وعد انتخابي (الوعود الي أطلقها الحزب او السياسي الي انتخبو) و كيف يطلع الوعد مغشوش معادش يشري من الحزب البايع أو يعاود يشري كيف يكون هذاكا أحسن مافما في السوق.
text.text_idx: #000013
text.text: بوضع صوتو/موقفو في عملية البيع الانتخابي فإن الشعب التونسي حط من قيمتو و سلم أمرو للسياسيين أو لليأس. فإنو حط روحو تحت رحمة الأحزاب/السياسيين و قرر إنهاء دورو بعد الانتخابات و يقعد يستنى الهداية الربانية ويتمنى صلاح رأي الحكام.
text.text_idx: #000014
text.text: العقلية الإستسلامية المسكينية الي تحصر دور الشعب في الانتخاب و تعطي كل السلطة للسياسيين ترد و تقول: وإنت شنوة تحبنا نعملو؟ هكا نحن ننتخبو و من بعد ربي يهدي اش تحبنا نعملو؟؟يا هكا ديمقراطية يا نرجعو للدكتاتورية! الله غالب ما عندنا منعملو.
text.text_idx: #000015
text.text: للإجابة على سؤال آش بش نعملو؟أو آش تحبنا نعملو؟ لازم نعاودو نرجعو للمبدأ الأول السياسي الي تقوم عليه الدولة التونسية إفتراضيا من خلال هذا الدستور.
text.text_idx: #000016
text.text: “تونس دولة حرة ذات سيادة و الشعب التونسي هو صاحب السيادة” أي يا أحبائي و أخوتي التوانسة نحن أصحاب السيادة مش الحكام. الأمة التونسية هي صاحبة السيادة مش النخبة السياسية و لذا لنرجع لمفهوم السيادة.
text.text_idx: #000017
text.text: ماذا تعني السيادة؟ : بكل بساطة هي التحكم المطلق والتام. فكونو الشعب التونسي هو السيد هذا يعني انو عندو الحق التام في التدخل، في المسائلة، في المتابعة و في التقرير.كون الشعب التونسي هو صاحب السيادة فهذا يعني أن الرئيس، أعضاء مجلس الشعب، الوزراء، الرؤساء و كل المسؤولين الساميين هوما موظفين عندو وهو الي يعينهم، هو الي يخدّمهم، هو الي ينظم خدمتهم، هو الي يخلصهم. لذلك من حقو مساءلتهم و محاسبتهم ومراقبة أعمالهم كل يوم وكل لحظة (عبر نظام أو قانون يسهل العملية و مايردهاش معطلة للخدمة).
text.text_idx: #000018
text.text: كيف الشعب يمشي ينتخب فهذا يعني إنو قام بالتعيين لموظف جديد من جملة مترشحين سياسيين و هذا نتيجة على محادثة قدم فيها المترشح روحو و برنامجو. من بعد عملية التعيين من حق الشعب صاحب السيادة إنو يراجع الخدمة و يثبت من الموظف:-هل قاعد يجي يخدم وإلا يفصع (أعضاء مجلس الشعب كثرولها بالغيابات مثلا) -هل قاعد ملتزم بنظام الخدمة أو لا (الحكومة التونسية تخرق القانون جهار نهار) -هل قاعد يحقق في نتائج والا لا ( مافما حتى نتيجة كان العار و الخنار العام) و على ضوء هذه النتايج يقرر آش بش يعمل.كيما من حقو يفهم ويسأل الموظف\السياسي حول كل أعمالو وقراراتو على أي أساس عملها وشنية الأسباب؟؟؟
text.text_idx: #000019
text.text: لكن إذا الشعب بعد الإنتخابات يرجع ساكت، يستنى، يشكي، يبكي و يتحلف في الانتخابات الجاية. إذا مايتبعهمش، مايسألهمش، مايراقبهمش، مايحاسبهمش...فإنهم بش يكركرو، يغيبو، يستهترو، يفسدوا، يخونو، يبيعو،... (الا من رحم ربك) و هكا الشعب يقعد يتفرج في المهازل قدامو وهو مبهم لا حول له و لا قوة لأنو إختار الوضع السلبي الإستسلامي.
text.text_idx: #000020
text.text: المواطنة تعني أن كل مواطن تونسي هو سيد في الدولة وأن الدولة التونسية هي مؤسسة تحقيق الإرادة المواطنية التونسية.
text.text_idx: #000022
text.text: المواطن التونسي هو عضو في مجلس السيادة التونسية الي هو الشعب التونسي و لذا فانو عندو الصلاحيات السيادية الكاملة على الحكام/موظفي الشعب التونسي و هكا بإمكانو المراقبة، المتابع، المساءلة، الإقتراح وطلب العزل أو المحاكمة للسياسيين الفاسدين و الخونة.
text.text_idx: #000023
text.text: المواطنة هي سلوك إيجابي علخر يخلي الحكام يولو مسؤولين سياسيين من طرف السادة المواطنين.المواطنة هي التحقق الفعلي الرسمي لـلسيادة الشعبية/القومية و لذا بدون ممارستها فإنها لا توجد إلا كنظرية ومصطلح قانوني أو شعار. المواطن ليس له الحق في الشكوى، ليس له الحق في الانتظار ليس له الحق في سبان الوضع و ليس له الحق في اليأس.
text.text_idx: #000025
text.text: المواطن هو المسؤول الأول على الوضع المتردي لأنو معمل شي لأنو بقا ساكت لأنو بقا فرايجي لأنو متحركش لأنو ماهبطش للشارع ورى موقفو و قال كلمتو قدام السلطات الي عيّنها يوم الي إنتخبها .
text.text_idx: #000026
text.text: إذا المواطن ماهبطش طالب بعزل أو إقالة أو ماهبطش مارس سيادتو و لذا فإنو المسؤول لأن موظفيه السياسيين إعتبروه راضي، قابل، مستهتر، لا مبالي أو مسلم قيادتو ليهم و هكا عبثوا بحال الأمة.
text.text_idx: #000027
text.text: المواطنة هي الجهد الواجب لأجل إلتزام الدولة بتحقيق إرادة الأمة و بلاش بيها تنحرف الدولة و تنجم تنهار(كيف ما صاير في تونس من 200 عام التو).
text.text_idx: #000029
text.text: في حالتنا التونسية نقولو إنو ماعندناش وقت ماعندناش وسع بال مانحبوش نوجعو ريوسنا و نتعبو رواحنا في المتابعة أو النشاط السياسي و لكن عندنا الوقت و الأعصاب لمتابعة الكورة، المسلسلات المنحطة والبرامج الترفيهية المايعة و عندنا الوقت و الجهد نصرفوهم على النفاق الاجتماعي، القهاوي و المناسبات أو في التقطيع و الترييش.
text.text_idx: #000032
text.text: فما حالة رفض تحمل المسؤولية الشعبية و إلقائها على السياسيين كأنو الشعب التونسي يعتبر أن السياسيين هوما السادة. أو كأنو يعترف بوصايتهم عليه. الشعب التونسي بإكتفاؤو بدور الناخب المتفرج فإنو إستقال من دورو السيادي وفوض كل شي للحكام وهكذا فإنو يستاهل ما يجرى فيه.
text.text_idx: #000033
text.text: النشاط السياسي هو الفعل المواطني الحقيقي الأول بالإضافة للواجب العسكري ولذا فإنو ماهوش مهمة النخبة أو إحتكار المتعلمين المرفهين وإنما هو فرض عين على كل إنسان تونسي يؤمن بروحو وبتونس و مستعد لتحمل المسؤولية مش الإكتفاء بالفرجة/البكاء و السياسي.
text.text_idx: #000034
text.text: المواطن التونسي ينجم يبدأ من أبسط مستوى معين في بلديتو الي:
text.text_idx: #000035
text.text: يتابع كل جلساتها، يمشي يطلع على كل وثائقها، و يعطي رأيو فيها ويخرج يتظاهر ويعيط عليها كيف تنحرف أو يشكي بيها للقضاء كيف تخرق القانون.
text.text_idx: #000036
text.text: المواطن التونسي ينجم يعمل ما أكبر و ما أعظم لكن ينقصوا الإيمان و هذا علاش تواجدت القومية التونسية باش تعطيه هذا الإيمان بتونس و بروحو.
text.text_idx: #000037
text.text: الفراغ الروحي التونسي، والتقليد الأعمى في الإحتفال براس العام
text.text_idx: #000038
text.text: الأمة التونسية و التعويل على الذات
text.text_idx: #000042
text.text: اترك تعليقاً إلغاء الرد
text.text_idx: #000043